Kannabiskasvattamo paljastui Ylöjärvellä – Ulkovarasto kätki sisäänsä ison viljelmän

Sisä-Suomen poliisi paljasti Ylöjärven Kurussa sijainneen kannabiskasvattamon maanantaina 15. tammikuuta. Sisä-Suomen poliisin rikosylikomisario Arto Niemelä kertoo, että kasvattamo paljastui haja-asutusalueella sijaitsevasta ulkovarastosta. –Paikalta löytyi noin kaksikymmentä kasvia. Osa kasveista oli niin isoja, että ne olivat varmasti tuottaneetkin jotain, Niemelä kertoo. Lisäksi paikalta löytyi myös valmista marihuanaa. –Tutkinta on vasta alkuvaiheessa, joten en kommentoi, minkä verran valmista marihuanaa on paikalta takavarikoitu, mutta mistään isosta määrästä ei ole kyse, Niemelä sanoo. Tutkinnallisiin syihin vedoten Niemelä ei kommentoi myöskään sitä, kuinka kasvattamo paljastui ja missä se tarkemmin sijaitsi. Kotikasvattamoita paljastuu yhä useammin Niemelän mukaan kotikasvattamot paljastuvat yleensä siten, että poliisi saa ilmoituksen ulkopuolisten havaintojen perusteella ja asiaa lähdetään tätä kautta selvittämään. –Vaikka tässä tapauksessa kannabiskasveja takavarikoitiinkin keskimääräistä enemmän, ovat vastaavanlaiset tapaukset lisääntyneet. Poliisilla on kotikasvattamoihin liittyviä juttuja tutkinnassa vähän väliä. Nykypäivänä ei voida puhua enää harvinaisesta ilmiöstä, Niemelä kertoo. Niemelän mukaan takavarikoissa löytyy keskimäärin noin 3–5 kannabiskasvia.